ཤར་གསར་བརྗེའི་བཅོས་བསྒྱུར་གཟི་དཔལ་དང་།བྱང་གངས་རིའི་ལྗོངས་ཀྱི་འཕོ་འགྱུར་དེས།རབ་བྱུང་བཅུ་དྲུག་པའི་ཆུ་ཕོ་སྟག་གི་ལོར།རྗེ་ཀུན་གཟིགས་བཅུ་བ་ཆེན་མོས།བོད་མདོ་དབུས་ཁམས་གསུམ་གྱི་གནས་བབས་ལ་རྒྱུས་ལོན་གནང་རྗེས།ཐུགས་དགོངས་རྩ་བ་ནས་མ་ཚིམ་པར།གཞོམ་བྲལ་དམ་བཅའ་ཞིག་གནང་སོང་།བོད་པའི་སྤྱི་ཚབ།གངས་རིའི་དུང་ཟླ།རིགས་ཀྱི་དཔའ་བོ་ཁྱོད་ཀྱིས་གངས་རིའི་བདེ་སྡུག་མཚོན་པའི་ཡིག་འབྲུ་ཁྲི་བདུན་ཅན་གྱི་སྙན་ཞུ་དེ་བྲིས་པས།རང་གི་མཚན་ཐོབ་དང་ཆེ་མཐོང་ཡོད་ཚད་སྐད་ཅིག་ལ་འཕྲོག་ཀྱང་ཐུགས་འགྱོད་མ་སྐྱེས།མི་ལོ་བཅོ་བརྒྱད་བཙོན་དོང་ལས་བསྐྱལ་ཀྱང་དཔའ་སྤོབས་དང་རིགས་ཞེན་མ་དོར།གང་དུ་ཕེབས་ཀྱང་གསུང་བཞིན་པ་བོད་བསྟན་སྲིད་ཀྱི་དོན་ཡིན།གང་ནས་བཞུགས་ཀྱང་སྒྲུབ་བཞིན་པ་བོད་འཕེལ་རྒྱས་དང་མདུན་བསྐྱོད་ཀྱི་སྐོར་ཡིན།བོད་ཀྱི་སྐད་ཡིག་དང་རིག་གཞུང་།བོད་བརྒྱུད་ནང་བསྟན་དང་སློབ་གསོ།མདོར་ན།བོད་འཕེལ་རྒྱས་སུ་མ་སོང་ན་ང་ཤི་ཡང་མིག་མི་བཙུམ་པའི་དམ་བཅའ་དང་ཐུགས་བསྐྱེད་ཟབ་མོ་ཅན།ཀུན་གཟིགས་བཅུ་བ་ཆེན་པོ་ལགས།